Știrile de la ora 10:00, prezentate de Mihaela Gîrbea, 7 septembrie 2021.
La ora 11.00 se vor reuni Birourile Permanente Reunite ale Parlamentului pentru a discuta moțiunea. Dacă vor avea cvorum, ai putea afla și când va fi citită în plenul reunit. Miniștrii USR-PLUS demisionează în bloc din Guvern. În frunte cu vicepremierul Dan Barna, 5 șefi de cabinete își vor depune astăzi mandatele. Dacă pleci azi spre Italia, verifică orarul de zbor. Între orele 13 și 17 este grevă pe toate aeroporturile din peninsulă. Angajații nu vor să-și piardă locul de muncă, după ce mulți colegi au fost dați afară în pandemie. Restaurarea Turnului Elizabeth din Londra se apropie de final, după ce au fost investite aproape 80 de milioane de lire sterline. Au trecut 4 ani de când Big Ben-ul a sunat ultima dată. Guvernul cubanez a anunțat că insula își va redeschide treptat granițele începând cu 15 noiembrie. Asta după ce țara a fost închisă cea mai mare parte a pandemiei. Minarea de Bitcoin reprezintă 0.5% din consumul de energie la nivel global, anunță New York Times. Google, de exemplu, consumă de 7 ori mai puțin. TSMC, cel mai mare producător de semiconductori din lume, îți dă vești proaste. A anunțat cea mai mare creștere a prețului cerut pentru cipuri din ultimul deceniu. Acest lucru se va reflecta în prețul final al device-urilor precum smartphone-urile sau PC-urile. Pentru prima dată, TikTok a depășit Youtube la timpul petrecut de utilizatori pe clipuri, în SUA și Marea Britanie. Asta deși Youtube are în continuare de două ori mai mulți utilizatori. Monica Niculescu și Gabriela Ruse au ajuns în sferturile de finală de la US OPEN. Româncele vor debuta în următorul tur mâine de la ora 19.
Acum 23 de ani era fondată compania Google, companie care valorează acum 1000 de miliarde de dolari. Colierul din aur și diamante pe care Napoleon Bonaparte l-a dăruit amantei sale pentru a marca nașterea fiului lor, este scos la licitație. Prețul de pornire e de 12.000 de lire sterline.